भू-माफिया ने बेची नहर किनारे की जमीन, लोगों ने बनाए मकान
जल उपभोक्ता संथा के अध्यक्ष ने की मंगलवार को जनसुनवाई में शिकायत।
भास्कर संवाददाता|मुरैना
कैलारस में 5-एल नहर के किनारे की सरकारी जमीन को भू-माफिया ने दूसरे लोगों को बेच दिया है। जमीन पर लोगों ने अवैध निर्माण करा लिए हैं। इसकी शिकायत जल उपभोक्ता संथा कैलारस ने मंगलवार को कलेक्टर से करते हुए मांग की नहर किनारे की जमीन का सीमांकन जल संसाधन विभाग व राजस्व विभाग की संयुक्तटीम से कराया जाए।
कलेक्टर ने शिकायत सुनने के बाद उसे कार्रवाई के लिए एसडीएम सबलगढ़ को भेज दिया है। जल उपभोक्ता संथा के अध्यक्ष ने शिकायत में कलेक्टर को अवगत कराया कि सर्वे नंबर 307/1 पटवारी हल्का नंबर 19 की दो बीघा आठ विस्बा की नोइयत को कलेक्टर ने सात मार्च 2011 को पूर्ववत शासकीय घोषित कर दिया था। कलेक्टर ने अपने आदेश में नहर किनारे की जमीन को क्रय-विक्रय व अंतरण पर भी रोक लगा दी थी। उस जमीन को भू-माफिया ने लोगों को बेच दिया है और लोगोंं ने वहां निर्माण कर लिए हैं। तहसीलदार कैलारस को अतिक्रमण हटाने के लिए कई बार कहा लेकिन उन्होंने इस संबंध में कोई कार्रवाई नहीं की है।
विकलांगों ने मांगी 500 रु की पेंशन : अस्थि विकलांग अभिभाषक समिति ने कलेक्टर को 10 सूत्रीय ज्ञापन सौंपकर मांग की है कि विकलांगों को 500 रु महीने की पेंशन मंजूर की जाए। उन्हें स्वरोजगार स्थापित करने के लिए प्रशिक्षण दिए जाएं। साथ ही बेसहारा विकलांगों को रैनबसेरा में रहने या आवास स्वीकृत करने की बात कही गई है।
पशु आश्रय सैड का निर्माण अधूरा : अंबाह क्षेत्र के मानपुर रजपूती गांव के 10 लोगों ने कलेक्टर से शिकायत की है कि उन्होंने पशु आश्रय सैड बनवाने के लिए पूर्व सरपंच रामप्रकाश को 23500 रु के मान से पैसा जमा कराया था। पूर्व सरपंच ने आश्रय सैड का अधूरा निर्माण कराया और पैसा पूरा आहरण कर लिया। रामप्रकाश से पशु आश्रय सैड का काम पूरा कराने की बात कही जाती है तो हरिजन एक्ट लगवाने की धमकी देता है। ग्रामीणों ने आश्रय सैड के अधूरे प पड़े निर्माण कार्य को पूरा कराने की गुहार की है। शिकायत करने वालों में रामसनेही, अनिल, ममता देवी, राजेन्द्र सिंह, गजेन्द्र सिंह, सुरेश सिंह, विशंभर सिंह, रामदास, बालिस्टर सिंह, रामौतार सिंह के नाम उल्लेखित हैं।
सांसद की अनुशंसा के बाद भी नहीं लगा हैंडपंप
कैलारस के रहने वाले विशंभर सिंह सिकरवार ने कलेक्टर से शिकायत की है कि लोक स्वास्थ्य यांत्रिकी विभाग के कार्यपालन यंत्री ने सांसद अनूप मिश्रा के चार अगस्त के पत्र के बाद भी अब तक माता मंदिर पर हैंडपंप नहीं लगाया है।
अंबाह क्षेत्र के खोड गांव में माता मंदिर पर नवीन हैंडपंप लगवाने के लिए किर्रायच के सरपंच रनसिंह तोमर ने मंगलवार को जनसुनवाई में मांग-पत्र सौंपा है। सरपंच का कहना है कि हरिजन बस्ती का हैंडपंप पुराना होकर फेल हो गया है। लोग दूर-दराज से पीने का पानी भरकर ला रहे हैं।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva